‘HTECH’ขายหุ้นพีพีไม่หมด
HTECH ขายพีพีได้แค่ 10% นักลงทุนแหยงหุ้นดิ่ง DEMCO เผยมีผู้ถือหุ้นมาใช้สิทธิแล้ว 44 ล้านหุ้น
29 ต.ค. 2565

HTECH ขายพีพีได้แค่ 10% นักลงทุนแหยงหุ้นดิ่ง DEMCO เผยมีผู้ถือหุ้นมาใช้สิทธิแล้ว 44 ล้านหุ้น 
นายพีท ริมชลา ประธานกรรมการบริหาร และกรรมการผู้จัดการ บริษัท แฮลเซี่ยน เทคโนโลยี่ (HTECH) เปิดเผยว่า บริษัทไม่สามารถขายหุ้นเพิ่มทุนจำนวน 39.5 ล้านหุ้น ราคาหุ้นละ 3.12 บาท ให้กับนักลงทุนเฉพาะเจาะจง (พีพี) ได้หมด โดยสามารถขายหุ้นได้เพียง 4.32 ล้านหุ้น หรือ 10.93% ของหุ้นที่เสนอขายทั้งหมด ทำให้บริษัทได้รับเงินเพียง 13.47 ล้านบาท จากเป้าหมายเดิมที่จะระดมทุนทั้งหมด 123.24 ล้านบาท และทำให้มีหุ้นคงเหลืออีกกว่า 35.18 ล้านหุ้น แต่บริษัทจะไม่ดำเนินการขายหุ้นเพิ่มทุนส่วนที่เหลืออีกแล้ว โดยตัดหุ้นส่วนที่เหลือออก
นักวิเคราะห์ กล่าวว่า HTECH ได้เสนอขายหุ้นให้กับพีพีระหว่างวันที่ 1417 มิ.ย. ซึ่งเป็นช่วงที่ดัชนีหุ้นไทยปรับฐานลงอย่างรุนแรง หลังจากนักลงทุนกังวลเรื่องการลดและยกเลิกมาตรการกระตุ้นเศรษฐกิจเชิงปริมาณ (คิวอี) จึงทำให้นักลงทุนเฉพาะเจาะจงไม่สนใจที่จะจองซื้อหุ้นเพิ่มทุน
นอกจากนี้ HTECH ได้รายงานว่า บริษัทฯ ได้ร่วมลงทุนใน Halcyon Technology Singapore Pte. Ltd. (HS) ซึ่งเป็นบริษัทจำกัด จดทะเบียนภายใต้กฎหมายของประเทศสิงคโปร์ เพื่อขยายฐานลูกค้าและช่องทางการจัดจำหน่ายสินค้าโดยตรงไปยังลูกค้าในอุตสาหกรรมต่างๆ ในประเทศสิงคโปร์ โดยการเข้าซื้อหุ้นเพิ่มทุนของ HS ในราคาพาร์ (1 เหรียญสิงคโปร์ต่อหุ้น) เมื่อวันที่ 26 มิ.ย. 2556 ทำให้บริษัทฯ ถือหุ้น 70% ของจำนวนหุ้นทั้งหมดของ HS คิดเป็นเงินลงทุนทั้งสิ้น 577,500 เหรียญสิงคโปร์ หรือคิดเป็นเงินไทยประมาณ 14.28 ล้านบาท
ด้าน บริษัท เด็มโก้ (DEMCO) แจ้งว่า ณ วันที่ 26 มิ.ย. 2556 บริษัทได้รับการตอบรับเพื่อจองซื้อหุ้นเพิ่มทุนแล้วจำนวน 993 ราย รวมเป็นจำนวนหุ้น 44.1 ล้านหุ้น เป็นเงิน 441 ล้านบาท ซึ่งมีทั้งผู้ถือหุ้นที่จองซื้อตามสิทธิและเกินสิทธิ
ทั้งนี้ บริษัทได้เปิดให้ใช้สิทธิซื้อหุ้นเพิ่มทุนระหว่างวันที่ 2428 มิ.ย.นี้ จำนวน 125.81 ล้านหุ้น ในอัตราส่วน 5 หุ้นเดิม ต่อ 1 หุ้นใหม่ ในราคาหุ้นละ 10 บาท